H.J.L. Douwes (1898–?) was ’n Afrikaanse dramaturg. Herman Johan Ludolph Douwes is op 13 Augustus 1898 in Claremont in Kaapstad gebore as enigste kind van Johannes Ludolf Douwes en Helen Raubenheimer. Sy vader was ’n skilder en argitek oorspronklik van Zutphen in Nederland en hy was verantwoordelik vir die ontwerp van verskeie openbare geboue in Kaapstad. Die dood van sy vader ’n jaar na sy geboorte noop sy weduweemoeder om later na die familieplaas in die distrik George te verhuis. As kind hou hy homself besig met kuns en teken verskeie figuurtjies en diertjies. Tot 1909 word hy op die plaas groot, waarna hy vir die eerste keer op elfjarige ouderdom na die kosskool op George gestuur word. Hier “spring” hy verskeie standerds en matrikuleer in 1918. Hy gaan hou skool in die Vrystaat, maar skryf hom na drie jaar as student aan die Bloemfonteinse Normaalkollege, waar hy ’n Onderwyskursus en ’n Kunskursus volg en in die eerste klas met lof slaag. In 1924 begin hy in Transvaal skoolhou, terwyl hy sy B.A.-studie in die Skone Kunste deeltyds voortsit. Later word hy kunsonderwyser by die Hoërskool Linden.